Den blir opptil 20 m høy, eller mer sjelden 25 m. Krona er ganske glissen, og barken er lysegrå og dypt furet. Skuddene er blankt grønne med grå hår. Bladstilken er 8–10 mm lang og tett håret. Bladene har 4–8 par dype fliker; de er 7–20 cm lange, 4–10 cm brede, grågrønne og mykt hårete over det hele. Galler er vanlige på bladene. Om høsten visner bladene, men de sitter på treet helt til våren. Hannblomstene er samlet i gylne, hengende rakler. Nøttene er 4 cm lange og 1–2,5 cm brede.